11/29/11
Lumabanag Manen ti Maris ti Kasaor
Lumabanag manen ti maris ti kasaor
Nangruna no kastoy nga agtabonen ti init—
Agkeppet, maregreg dagiti bulong;
Agkaysa ti sipnget ken lamiis nga agkarayam
Kadagiti karenken a kudil— nalamiis, nakalamlamiis.
Ngem kaay-ayona ti kastoy a buya:
Nababa ti tayab dagiti tuwato,
Agbangabangada kadagiti ruot ken sabong.
Saan nga agsubsubli iti bukodna a kinaubing
Nga agtiliw iti tuwato. Ketdi, iti kinaagtutubo
Ti bunga: tannawaganda dagiti nababa a helikopter
Iti abagatan ti purok: agipugso iti apuy. Kunana:
Tuwato dagita, anakko, babassit a dragon;
Puoranda ti bakir, puoranda ti kapanagan…
Inton dumakkelak, pagtalawek dagiti dragon,
Kuna daytoy. Mabirokakto ti igam a mangbugaw
Iti ania man nga ayup a mangdidigra iti ulimek.
Birokekto ti ramit a mangdepdep
Iti uray kabassitan a rissik ti susik.
Isu nga ania a rimat ti adda iti libro ken Unibersidad?
Adda kadi kantidad ti lua a pangugasna
Iti babakna— no ibilang man a kasta—
A nangipaay iti anakna iti pagilian uray dina met ammo
Ti pakainaiganna? Daytoy ti isagutna iti tanem
Ti kasimpungalan a nangsalaknib iti Ili?
Dinagdagullitnan ti nagpayanud iti ladingit
Iti karayan. Pinadasnan a kinupin ti panes.
Nagtalek iti lakasa a sadiay maipempen
Dagiti nasasam-it ken napapait a lagip
Ngem nangisit ti maris ti kasaor no matmatanna
Sumangbay iti panagkarayam ti rabii
Tunggal iddepen ti simotsimot ti pagsaingan…
Impaskil ni Asseng idi 7:59 AM No comments: Links to this post
Maipanggep iti: agony, death, ilocano poetry
11/17/11
kidem
Impaskil ni Asseng idi 8:53 AM No comments: Links to this post
Maipanggep iti: new moon
kalpasan ti naulit-ulit a panagdengngeg iti superstar ni karen carpenter
kinapudnona
naliday daytoy a biag
ket kinapudnona, addatayo iti nalawa
a pagbaludan
ket ti ibilangtayo a nailet a bartolina—
daytay nakasipsipnget, awanan makapatpatang
no di anniniwan ti nasipnget a lubongmo
met laeng— adda ditoy ti ruangan ti pudno
a wayawaya: makasaom ti kauunegan
a saklot a nagiladan ti kararuam, kinapudnona,
pagin-inanaanna. ngem siempre, maamirismo
a kastoy no inaklonmon a daytoy mortal
a lubong ket awanan-anag gapu ta naikeddeng
ti pagpatinggaanna.
pinaneknekan kaniak dagiti pagaw iti tangatang
ken nalitnaw a dan-aw nga adda wayawaya,
nga adda naragsak a biag. mayatak met
no dakami laeng ti agnanaed itoy a lubong
nga awanen a pulos ti addaan karbengan
iti orasko, iti panunotko, iti ayatko
wenno awanen daydiay nakaibaludak
a maysa a lagip a naynay a mangguyguyod
kaniak ken naynay a mangipalpalagip
ti kinaawan-bilegko a mangtun-oy
iti pagayatak— kangrunaan a pammaneknekko
a saanak a nawaya ket ngarud maysaak
a nakalidliday a parsua
malaksid
no sumaklangak ngata iti dayta nailet,
nakasipsipnget a pagbaludan…
Nobiembre 16, 2011
Binulodko ti ladawan
Impaskil ni Asseng idi 3:27 AM No comments: Links to this post
Maipanggep iti: ariel s tabag, ilocano poetry
11/12/11
Aminda, Amarilio
Aminda, Amarilio
Amarilio itan dagiti sabong, Mutia,
Ta immuna a nakitak ti isem ti init
Sakbay dagiti rosas iti hardin.
Uray dagiti balikas
Nga isawangko wenno ilanadko
Iti imakulada a manuskrito,
Agsasalada a mangiwagwagayway
Iti amarilio a panio.
Anansata tallikudan ti anniniwan
Dagiti palimed ti nangisit a sampaga,
Wenno ti bimmalitok a lirio
Nga inung-ungnguanna iti tiempo
Ti duadua wenno pannakaasseng
Iti napait nga apro dagiti lagip
A di met gayam nasken a tagibien.
Ket amarilio aminen a makitak, Dungngo:
Dagiti naregreg a bulong
Dagiti nasugpet a berso
nga inyetnag ti sabunganay
Dagiti nagpukaw a gilap ti layap
Dagiti buok a bimmulod iti yuyeng iti taaw
Isudan dagiti samiweng
Ayamuom, anaraar, maris, daniw
Nga agkarayam iti kudilko,
Iti pakabuklak…
Aminda, amarilio.
Nasurat iti alas sais iti sumipnget ti Oktubre 26, 2011.
Lahat, Dilaw
Dilaw na ngayon ang mga bulaklak, Mutya,
Sapagkat unang natanaw ang ngiti ng araw
Saka ang mga rosas sa halamanan.
Kahit ang mga kataga
Na bibigkasin o isusulat ko
Sa dalisay na manuskrito,
Nagsasayawan silang iwinawagayway
Ang dilaw na panyo.
Ano nga ba’t tatalikdan ng anino
Ang mga lihim ng itim na talulot,
O ang ginintuang liryo
Na hinalik-halikan sa panahon
Ng pagkalito o pagkalango
Sa mapait na apdo ng mga alaala
Na di naman pala kailangang kalingain.
At dilaw na lahat na nakikita ko, Sinta:
Ang mga nalaglag na dahon
Ang mga mapaklang berso
na kaloob ng puso ng saging
Ang mga naglahong kislap ng bulalakaw
Ang mga buhok na humiram
ng kawalang-hanggan sa karagatan
Sila na ang mga himig
Samyo, aninag, kulay, tula
Na gagapang sa aking balat,
Sa aking kabuuan…
Lahat, dilaw.
(Isinalin ngayon Nobyembre 19, 2011)
Impaskil ni Asseng idi 12:00 PM No comments: Links to this post
Maipanggep iti: amarilio, daniw, ilocano poetry, lirio, yellow
11/8/11
NAALAKAN ASSENG : Don’t Judge A Girl By The Cover Of Her Book
IDI nagnaedkami iti Francisco Homes III, San Jose Del Monte City, Bulacan iti nasurok a dua a tawen, napadasak ti agbiahe iti nasursurok pay ngem dua oras, no dadduma tallo, a sumrek laeng iti opisina (iti Intramuros, Manila)— Sta. Cruz nga ayan ti terminal ti Del Monte City a bus a mapan iti Intramuros ket abutenna payen iti nasurok a treinta a minuto lalo no kasta a Biernes a misa iti Quiapo.
Ket nupay parikutkon ti panagulawko nga agbasa iti bus wenno dyip, pinilitko ti bagik a mairuam ti agbasa iti libro. Tapno adda met maganabko, kunak, iti agarup innem nga oras iti inaldaw a no ar-arigen, mabalinen nga oras para iti trabaho.
Idi mapasamak daytoy a padasko, addaak iti katengngaan ti The Long Valley, ti kakaisuna nga antolohia dagiti ababa a sarita ni John Steinbeck, no diak mariro, iti sarita a “Johnny Bear”.
Iti para dua ti ayan ti bakante ket ditaak a nagtugaw. Babai nga agarup kaedadko— agtawenak iti 28 wenno 29 idi— ti nakatugawen. Ken agbasbasa iti libro.
Idi makatugawak, pinasikigiak ti basbasaenna. Maris rosas ti akkub daytoy nga adda “Love” ti paulona-- diak unay mabasa ta English Script ti font-na, gagangay a font dagiti Hallmark cards. Yak.
Hopeless romantic, ingngilangilko. Wanopdem.
Pinasikigak manen ti babai. Nakauniporme iti kas itay aglaklako iti groseria a saan met nga SM. Mabalin pay a botika. Wenno class a panaderia a kasla koma Pan de Manila.
Dina pay inikkat ti tag price ti libro. Iparayadna ngata a ginatangna iti National Bookstore.
Inruarko ni Steinbeck. Uray no ukay-ukay laeng iti sidiran ti UP Coop ti librok, one of the world’s greatest met ti autorna— Nobel prize winner.
Inukradko ni Steinbeck. Nakadidillaw ti panangipasikigko iti akkubna tapno mabasa ti babai.
Ngem awan aniamanna iti babai. Talaga a dina ammo ti good, nakunak iti nakemko. Bimmakbaketan nga Emo. No nagasawa koma, addan dua nga annakna a kas kaniak. Ngem feeling teenager latta a di maka-move-on manipud iti puppy love.
Nagbasaak. Ngem adda semsemko. Kunkunak iti nakemko: No koma ngamin amin a tattao, nangruna dagiti babbai, ket agbasa kadagiti libro nga adda anagna a saan ket a dagiti melodramatiko a makapasangit a mangay-ay-ay iti nalukneng a puso, di kad’ adda met ngata pamalbaliwan ti panirigan ti tao iti lubong ken aglawlawna ket maliklikan dagiti ino-OA a paspasamak ket amin a tao, agtignay laeng para iti mas adda anagna a panggep!
Wen, talaga nga adda !-na. Masiudotak iti daydi a gundaway. Surat a surat datao kadagiti sarita ken dandaniw a napekpekpek iti simbolismo kada nauuneg a kaipapanan, ngem adda met latta dagiti mangayat latta kadagiti romance pocketbook a sursuraten met laeng dagiti lallaki, a naglinged iti nagan a bababi, ayatda laeng a makakuarta ket maiyebkasda pay ti kinakorni iti bagbagida!
Ay, di kadi nasurok a dua nga oras dayta a nasiudotak?
Idi asidegkamin iti C3, apagapaman a naginat ti babai.
Bumaba met laengen, napayamanak.
Intangep ti babai ti maris-rosas-ti-akkubna a libro. Ket nakitak ti nakasurat iti akkubna:
LOVE IN THE TIME OF CHOLERA
Gabriel Garcia Marquez
Ay, ta sa la nagmawmaw ti kasla pannakasiram ti rupak idi nakababan ti babai.—O
Agosto 7, 2010
11/6/11
Naalakan, Asseng: PWEDENG LAKARIN
NAPASAMAK daytoy idi 2006, idi inawisdak dagiti gagayyemko a mangsarabo iti maysa a Hawayano— adda kano bassit a padaya (mabasa nga: inninuman) iti balay ti kabagyan ti Hawayano iti Cadig St., iti bandana ti Mayon.
Daytoy ti sketch: Iti Welcome Rotonda, aglugan iti dyip a mapan iti Mayon nga adda iti bakrang ti Burger King. Bumaba iti maikadua a kanto kalpasan ti 7-11. Agdamag sadiay no ayan ti Cadig St. Number 14 ti numero ti balay a color green a dos grado. Maris-gatas ti kasinnangona a bungalow.
Ket nakababaakon iti nasao a kanto. Nagtalangkiawak no adda mabalinko a pagdamagan. Apagapaman a nagdalapdapen ti sipnget. Nadlawko a tiendaan gayam ti adda iti sangok, iti labes ti kalsada. Bimmallasiwak.
Adda baket iti store. Naisapawen ti ubanna. Nakabestida ngem madlaw ti apagapaman a panagkubbona. No healthy living daytoy, mapan a 70 plus; ngem no managbisio ken managrasaw, ay, apagsagpatna laeng nga innem-a-pulona.
“Magandang hapon po, ‘Nay,” kinunak, “ay, gabi na pala.”
Saan nga immisem. Maalumiim ngata nga inangek pay laeng idinto a mas bagay nga apokonak.
“Saan po dito ang Cadig Street?”
“Diyan lang,” inwagisna ti kalsada iti kanawan ti store-na, “diretso lang. Sa pangalawang kanto, kanan ka.”
Diyan lang. Kuna ti maysa a Filipino a sikologo a nabasak a ti “diyan lang” dagiti Filipino maysa a kilometro wenno iti away, maysa a bantay pay ti lasaten.
“P’wede ho bang lakarin?” Amangan kunak no iti kanto, adda traysikel.
“P’wede,” kinuna ti baket nga isu latta ti rupana. “Alangan namang gumulong ka.”—O
Agosto 7, 2010
Impaskil ni Asseng idi 1:19 AM No comments: Links to this post
11/5/11
NAALAKAN, ASSENG: Excuse Me, Miss
KAAY-AYOK daytoy nga estoriaen. Saan a gapu ta estoria daytoy ti kinaubingak a ni Kojak— kaykayatko ngem iti Kudyak nga inus-usarna ta ti inusarko, adda datingna a porendier (foreigner)— no di ket kadagupan kadagiti jokes a nangnangngegko, kasla nakaor-orig daytoy.
Kastoy:
Mapan a dua a tawenen nga agbasbasa ni Kojak idiay Baguio idi napan idiay Zambales, nalabit gapu iti babai (ania pay ngarud ti sabali?) ta nalipatak metten nga inunton gapu itoy nga estoriana. Diakon ibaga no ania a bario wenno ili ta di ket pamkuatan ti maysa a riri daytoy da Kojak ken ti baketna, wenno mabalin nga agkamaliak pay ket ibagadanto la ketdi nga agim-imbentoak.
Tapno umaddang daytoy estoriatayo, naglugan ni Kojak iti dyip a mapan iti ili a rantana. Kalpasan ti sumagmamano a gundaway, adda dua a babbai a naglugan. Nagtugawda iti sangona. Idi aginnestoria dagitoy ket mangngeg ni Kojak nga Ilokanada, isu ti nakadlawanna a napupudawda nga Ilokana— ‘diay atiddog kano ti buokna, kaing-ingas ni Kristine Hermosa (kasiksikatan ti “Pangako Sa ‘Yo” idi estoriaenna daytoy), idinto a ‘diay maysa, agarup Judy Ann Santos a nakutkuttong laeng. Ala, di kad’ adayo nga aglanglangada nga Ilokana?
Puritak ti Kastila, kinunkuna kano lattan ni Kojak ta talaga nga adayo nga Ilokanada a natadul ti tulang iti pingpingna a pangatiddogen ti rupana a napattokan iti sangkapirit koma nga agong.
Ngem, dio, natagarida a kasla dagitay kalugaran laeng iti aw-away laeng no agsaritada.
Bayat ti panagsasaoda, iti maysa a probinsia iti Tanap kano dagitoy nga adda met rantaenda iti maysa nga ili ti Zambales.
“Apay naalana kadin ta dim’ maiturturogen?” kinuna kano ni kaing-ingas ni Judy Ann. “Wenno napugsitannakan ket ikamatmon?”
“Gasia, sa’mm et, a,” insungbat met ni ala Kristine. “Durabenka, ne. Isu a mapanak,” kinunana kano a makais-isemen, “ta siak ti mangala iti dayawna.”
Ay, ta pimgaakda a dua.
“Awan lat’ kabsatna, aya?” kina ni Judy Ann a langana ti umapal.
“Wanenonli,” tinarastas ni Kristine.
Pasaray met agulimekda kano saan a gapu ta sangkakita ida dagiti kalugananda no di ket pasaray agsan-ek ti dyip.
“Puera angaw,” kinuna kano ni Judy Ann, “awan pay nagudilanna?”
“Awan ngarud,” kinuna ni Kristine. “Siak ti makaadu.”
“Dakkel?”
“Slight,” kinunana kano sa kinagatna iti apagdanon ti ngudo ti kikitna.
Ay, kakaasi kan’ a nagteppel ni Kojak ta amangan no madlawda nga Ilokano met.
Nagsardeng da Judy Ann ken Kristine idi naglugan ti maysa a lalaki a panayagen a nangisit— aglanglanga a Negro, kunak man laengen tapno napatak iti imahinasionmo ti langana. Mabalin a puritak dagiti soldado a Kano.
Nagtugaw ni Negro iti abay ni Kojak.
Nasiputan ni Kojak ti panagkinnidday da Judy Ann ken Kristine.
“Dayta, a, ti dakkel butona,” kinuna kano ni Kristine.
“Awan duadua,” kinuna kano met ni Judy Ann.
“No dayta la ti nobiok, a, ket permi a kammel ti pamay-ak,” kinuna ni Kristine.
“Ipaturayko ti agkamkamatis,” kinuna met ni Judy Ann.
Ken adu pay a triple x a patangan para ken ni Negro.
Kakaasi kano ni Kojak a mangilinglinged iti isemna, ken iti bumangon metten a masanguananna. Kimmita lattan iti ruar ket inyaleng-alengna ti mangmangngegna ken marikriknana kadagiti malabsanda.
Idi agangay, nagsig-am ni Negro.
“Para,” kinunana.
Ne, Tagalog met, nakuna kano ni Kojak iti unegna.
“Excuse me, Miss,” kinunana manen ni Negro. “Bumaba man ‘toy dakkel butona.”
Ay, ket kimmamkamatis kano ti rupa da Judy Ann ken Kristine.—O
Agosto 7, 2010
Impaskil ni Asseng idi 1:17 AM No comments: Links to this post
11/4/11
IMBIIT: Agaarang (Holdaper)
Agaarang (Holdaper)
1. Propesional
ADDA iti kawatiwatan ti Quirino Highway iti Pangarap nga agpa-Tungko ti bus idi pagam-ammuan ta adda nagpukkaw iti “Holdap ‘to!”.
Nakigtotak ta ti lalaki iti ayanko a para iti tallo a tugaw a dumna iti sarming ti nagpukkaw. Narnekan ti pamaketenen a balkat iti nagtengngaanmi ken ti nagpukkaw ta iti itatakder daytoy, nagtulid ti ulo ti babai iti abagak. Pabasolek la ket ngarud daytoy iti inaramid ti lalaki ta apaglabesmi la itay iti Wildlife a nakaturog ti babai ket nagsadagen iti abaga ti lalaki— wenno agtutubo pay ketdi ta paninggiten pay laeng ti pukkawna. Nalagipko a daytay lalaki a winayaak iti Quiapo daytoy. Ken nalagipko a pamurnokenda.
Ket idi tumaliawak, agpayso nga adda dua a lallaki a nakatakder met itan iti tengnga, sa adda iti likud. Sabali met ti lalaki a nagtakder iti kabinnatogmi a tugaw para iti dua nga isu ti nangkidmat iti drayber nga apagapaman a timmaliaw.
“Mag-drive ka lang, Kuya,” kinuna daytoy a siaalumamay ngem sigurado a nangngeg agingga iti likud. “Alalay lang,” innayonna ket apagapaman a naalay-ayan ti insiwet itay a taray ti bus.
Iti pattapattak, mapan a disiotso agingga iti beinte laeng dagitoy. Nakaaruatda iti kas iti fashion dagiti Koreano, manipud buok agingga kadagiti burluloy.
Timmaliawak manen iti likud ket pattapattak nga otsenta porsiento pay ti natugawan. Suerte dagitoy, nakunak, ta adda pay la kasta kaburnokna idinto nga asidegen ti Tungko a pagpatinggaan ti biahe. Sinapulko ti konduktor ta awan a makitak. Pinikpik ti agtutubo ti abagak.
“Diretso ang tingin,” kinunana. Sa kinunana iti pamaketen a nalabit nakariing gapu iti panaggarawko: “Hoholdapin po namin kayo.”
Itoy a gundaway, usarekon ti Ilokano kadagiti dialogue tapno mas maidanonko ti nariknak iti dayta a pagteng.
“Dispensarenyon no nadisturbar ti natalinaay a panagbiaheyo. Tapno naparpartak ti saritaantayo, dikay lattan agar-aramid iti maikaniwas iti kayatmi.
“Itedyo lattan a nasayaat dagiti kuarta ken alahasyo. No itedyo ti selponyo, kasayaatan. Diyo it-ited dagiti petakayo, adda kastami. Ken dagiti ID kada pappapel, dimi kasapulan dagita."
Naalumamay ti timek ti lalaki a kunam la no street preacher a mangaskasaba. Pamigsaen ketdi ti bosesna, apagisu a layusenna ti ungor ti aircon ti bus.
“Kadagiti di agtungpal, no babai, maramas ti barukongda ket no agtukiadda latta, ma-finger.”
Apagapaman a nagtanabutob ti pamaketen iti abayko.
“Ti dagullit, mapilitankami a mangusar itoy,” kinunana ket ingngatona ti kamiseta iti kanawan a bakrangna sa impasangona iti katugawko. Nasilap a kuarentay singko ti adda a nakasabbikel.
“Dagiti adda edadna a babbai gayam, maikategoriakayo a lallaki.”
“Kadagiti nasukir a lallaki, dispensarenyo laengen ngem mabalin a mapalnaawkayo iti igid ti dalan,”
Naglusiaw ti pamaketen.
Inruarko ti wallet-ko— linukibko. Bugbugtong a sangaribu ti adda dita, ti inutangko iti boss-ko nga editor ti magasin a pagpapaayak nga staff nga igatangko koma iti gatas ti nagsipungtuan a dua a putotko. Lima nga aldaw pay sa madanon ti kinsenas. Maminduakami laeng nga agsueldo iti makabulan— kinsenas ken katapusan.
Dinutdotko ti sangaribu. Inkurimedko nga inangot. Sangkabaga ngamin ni nanangko a no angotem kano ti nabalor a kuarta sakbay a maigastos wenno mautang— itoy a gundaway, maholdap— agsublinto, siempre, iti wagas a ganarek wenno utangek (manen) wenno abakek iti sugal nga imposible ta diak met agsugsugal.
Riniknak ti agsumbangir a bolsak iti sango. Pattapattak sumagmamano a piso laengen ti adda dita. No bumabaak iti Tungko, agdyipnakto a mapan iti Muzon; sa traysikel a mapan iti Francisco Homes III nga ayan ti renrentaanmi a balay. Awan met ngarud ti loadko ta teksak koma ni baket ta sukonennak iti Tungko numona ket agbayadka nga umuna sakbay a lumuganka iti dyip.
Nagpanunotak.
“Darsentayo,” pamigsaanen ti timek ti lalaki a mabalin nga isu ti liderda ta isu met ti sao a sao. “Bumabakaminton iti pagdadaponan.”
“Adtoy, ne,” inyawatko ti sangaribu. “Ngem di la mabalin a dumawatak iti biente? Pagpletek nga agpa-Muzon.”
Minatmatannak nga immuna ti agtutubo. Minirak a nalaing ti rupa daytoy nga agtutubo a no makitak kadagitoy a gundaway, kabilek nga ipaturayko a makais-isbo nangruna no malagipko ti pannakaburiborko nga agbirok iti gatasen dagiti putotko kalpasan ti nasao a panagholdap.
Kinautna ti akin-kanawan a bolsana.
“O,” kinunana. Nakitak a singkuenta ti yaw-awatna kaniak. Simmeksek ti kinasutil iti panunotko.
“Beinte laeng.”
“Diak kayat ti dagullit,” kinunana nga ingkusilap. Dagus nga inawatko.
Tunggal estoriaek daytoy a pannakaholdapko, makais-isemak. Ngem isapatak, makitak la dagidiay nga agtutubo ta makaramanda kaniak.
2. Amateur
KATTILIW, kunatayo iti amateur wenno agdadamo. Agdadamo nga agarado, agisuro, dumakep. Ngem pagarupek a nanipudan daytoy ket ti manok a maitadi wenno maitupada. Ta no kattiliw ngamin, di pay unay sanay a makipallot, mapaltingat laeng ti teltelna, agkioken nga agtaray.
Magmagnaak idi iti nagbaetan ti SM North ken Bago-bantay iti unsoy ti EDSA ta agturongak koma iti barkadak nga adda iti asideg ti Munoz. Sakbay a makabatogak iti eskinita a sumrek iti dati a kaeskuateran nga ayan itan ti Quezon City Institute a namarkaan iti nagdadakkel a “Sonny Belmonte Building”, immasideg ti lalaki nga iti tantiak, kaedad ni tatangko ngem natataeng ti langana ta mabalin a gapu iti kinarikut ti panagbiag iti siudad. Panguttongen ken medio nadulpet.
Iti Ilokano manen dagiti dialogue.
“Holdap daytoy,” kinunana ket adda inyarmarna. Tudok ti banana cue ket nagistayanak nagkatawa. Nagkalmaak met laeng ta amangan ket no adda kutsiliona. Wenno adda ayudana iti asideg.
“’Mod’toy dayta,” kinunana.
Iggem ti kanawanko ti selponko a 5110 idinto a ti kanigidko ti planner-ko a nakayipitan ti sumagmamano a papel a kuartak.
“Daytoy? Ket no planner!” Nagsarimadengak ta ania koma ti pamalpalatpatanna iti planner?
“Kalendario!” imbugkawko manen.
Wen, inrantak a pigsaan ti timekko ta kayatko koma a madlawdakami dagiti aglabas a lugan. Wenno dagiti MMDA iti kanto ti Project 7.
Dagus a siniggawatna ti selponko. Ngem dagdagus a siniggawatko met laeng. Sako imper-ak iti sangona. Naitama iti gurong ti lalaki ti selpon sa nanarpaak iti bangketa.
Gudbay, 5110!
Idi makitak nga apagapaman a nagilus ti lalaki, nagbabawiak ta di pay la iti rupana ti nangibaragak iti selpon.
Idi adda madlawko a dua a lallaki rimmuar manipud iti eskinita a kumitkita kadakami, insiwetakon a nagsubli iti SM North. Masuktak met laengen ti loko a selpon, kinunkunak iti nakemko a pinangdismolarko iti kigtotko. Ken iti bainko iti bagik ta mabalin a kinatkatawaandakon dagiti tallo.
Sumagmamano a bulan kalpasan daytoy a pasamak, nadamagko ti pannakauram daytoy a kaeskuateran. Diak met naragsakan ta diak ugali ti mangirurumen. Numona ta mabalin a trip-trip la ti pannakaarangko.
Ti ketdi atap dagiti am-ammok a taga-Bago-Bantay, nairanta ti nasao a pannakauram gapu ta marigatan dagiti maseknan a mangpapanaw kadagiti taga-eskuater.
Ket gapu ta pagadalan ti gobierno ti timmakder iti dayta a dati a kaeskuateran, ti gobierno ngarud ti nangibilin iti pannakauramna?
Kattiliw, kunkunak tunggal malagipko ti pannakaarangko iti dayta a disso, ti pannakauram daytoy, ken ti itataud ti eskuelaan.#
Impaskil ni Asseng idi 7:29 AM 2 comments: Links to this post
Maipanggep iti: creative non-fiction, sagitsit, sarilaysay, short shorts
11/3/11
IMBIIT : Agkimkimat
Agkimkimat
AGAR-ARBIS— daytay kalpasan ti napigsa a bayakabak ket nayan-anusna pay laeng nga intartarakitik. Agkambor ti banapbap dagiti bus, bosina dagiti dyip ken anabaab dagiti tumutoy a tao. Pasado alas-otson ngem naintar dagiti nakapayong ken makutkutoran a tattao iti bangketa nga aguray iti paglugananda.
Pangwatiwaten ti pinagnak manipud iti sumsumrekak nga opisina ti pagiwarnak agingga iti sango ti Manila City Hall a pagsadaan iti lugan ket mariknakon a maslepen ti alipusposko ken ti back-pack-ko a pasaray aprosak ta amkek a mabbasa dagiti nagyan daytoy a sumagmamano a papeles a kasapulan iti umadani a panagkasarmi iti simbaan ken baket kalpasan ti pito a tawen a panagdennami. Napasanamtekak la ket ngarud ta saan koma pay laeng a kastoy ti pannakabasak no saan a nagumokan dagiti street dweller dagiti covered walk iti ruar ti Intramuros.
Immapiringak iti bangketa a malinongan ti sanga ti kayo iti igid ti kalsada ken iti abay ti nagpayong nga asmang ti dua nga estudiante— babai ken lalaki siempre ket ti lalaki, siempre manen, ti nagiggem iti payong. Kinusilapannak ti lalaki a bulonna a nangawid iti payong nga imbatog iti ulo ti babai. Kinusilapannak. Sa binisongna ti bibig ti babai. Sa tinaliawnak a kinusilapan manen. Sa inawidna ti babai ket nagpasurongda iti bangketa.
Litsim! nakunak. Siak kamman ti amam ta pinagaradokan, lokdit!
Pagam-ammuan ta naikuduag ti kanawan nga abagak. Kinusilapak ti lalaki. Ngem pinalabeskon idi madlawko nga agrasrasaw.
“Putanginamo pala, eh! Kanina pa ako sa ilalim ng LRT! Tiniis ko ngang baho du’n! Nagpa-kwan ka pa, eh!”
Naulimek ti babai a nangsaruno kenkuana a nakapayong ken nakasakbat iti panakkelen a shoulder bag. Tumanalangkiaw ket dina la ketdi main-intonaran ti panagbusi ti ngiwat ti lalaki a nakasiorpant iti innem ti bulsana ken nakakamiseta iti medio kumebkeb. Nakakallugong iti umarngi iti militar. Ken adda petpetna a knuckle.
Litsim! nakunak. Bimmabayan ta kaapaam, agarmarka, lokdit!
Nagpasurongak iti bangketa. Linabsak dagiti tattao agraman ti asmang ti dua nga estudiante. Tinaliawko met a kinusilapan ti lalaki nga estudiante. Tiplakekto pay no kumarit.
Napno dagiti bus a biahe a mapan Fairview, nga isu koma ti pagluganak. Kalawkalaw dagiti biahe a mapan Cavite.
Pagam-ammuan ta naikuduag manen ti abagak. Ti manen lalaki a nakakallugong iti kas iti militar. Rasawak koman ngem napartak itan, arintarayen ken iggemna ti ima ti nakapayong a babai.
“Dalian mo!”
Sangkataliawda ti naggapuanda. Timmaliawak met. Awan met ti makitak a mabalin nga itartarayanda.
Nagpasurongda. Bumallasiwda a saan. Napartak ngamin ti trapiko.
Pagam-ammuan, limmabas iti abayko ti lalaki a nakapantalon iti maong ken nakakamiseta iti puraw. Ken bitbit daytoy ti sandaliasna. Nalabit tapno nakapkapet dagiti sakana iti kalsada a pinagalisen ti naglalaok a tudo, tapok ken langis.
“Putangina n’yo! Magkakalintikan na, puta!” kinunana a nangsurot iti dua a nagpukawen iti surong a paggapuan dagiti napuskol a lugan.
Nagtitinnaliawkami ken dagiti padak nga agur-uray iti lugan. Nagsardeng ti dyip iti sangok.
“Putangina!” Nagpaggaak ti drayber. “Kawawa naman!”
Nagtengngaagak. Awan latta ti bus a nagkaratula iti Fairview. Naggampor dagiti bosina. Nagsasanggala dagiti silaw. Iti adayo a law-ang iti batog ti Manila Bay, nagsasaruno a nayuged dagiti babassit ngem nalalawag a kimat. (asseng. nobiembre 4, 2011)
Impaskil ni Asseng idi 6:57 PM No comments: Links to this post
Maipanggep iti: ababa nga ababa a sarita, ilocano short fiction, imbiit
Subscribe to: Posts (Atom)
unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn unk swh_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn ceb_Latn ceb_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn tgl_Latn eng_Latn ilo_Latn unk eng_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn zho_Hans ilo_Latn vec_Latn unk tgl_Latn ilo_Latn ilo_Latn ilo_Latn ilo_Latn tgl_Latn ilo_Latn tgl_Latn ilo_Latn ilo_Latn ilo_Latn ilo_Latn vec_Latn eng_Latn unk eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn luo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn vec_Latn eng_Latn unk uzn_Latn uzn_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn sag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn lim_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn som_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn eng_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn ilo_Latn ilo_Latn ilo_Latn ilo_Latn ilo_Latn tgl_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn eng_Latn